KIRJALLINEN KYSYMYS E-2898/01 esittäjä(t): Cristiana Muscardini (UEN) komissiolle. Taloudellinen yhteistyö Pakistanin kanssa.



Virallinen lehti nro 160 E , 04/07/2002 s. 0046 - 0047



KIRJALLINEN KYSYMYS E-2898/01 esittäjä(t): Cristiana Muscardini (UEN) komissiolle (22. lokakuuta 2001) Aihe: Taloudellinen yhteistyö Pakistanin kanssa Afgaaniväestö odottaa nyt henkeään pidellen, mitä omassa maassa seuraavaksi tapahtuu Taleban-hallinnon ja Bin Ladenin terroristien toimien vuoksi. Samanaikaisesti se elää myös toivossa, koska muu maailma on alkanut ymmärtää sen kohtaloa. Roomassa parafoitiin äskettäin sopimus Afganistanin kansallisen yhtenäisyyden hallituksen perustamisesta. Pakistan kuitenkin edelleen tunnustaa Taleban-hallinnon siitäkin huolimatta, että Pakistanin hallitus on ilmoittanut haluavansa osallistua kansainväliseen taisteluun terrorismia vastaan. Pakistanin Talebanille toimittaman sekä sotilaallisen että muun avun vuoksi olemme nyt vakavassa kansainvälisessä tilanteessa. Voisiko komissio näin ollen kertoa, mihin vaiheeseen on päästy neuvotteluissa taloudellisesta yhteistyöstä Pakistanin kanssa? 1. Onko komissio asettanut kaiken Euroopan unionin myöntämän sekä nykyisen että tulevan avun ehdoksi, että Pakistanin hallituksen on sitouduttava taistelemaan aidosti terrorismia ja Taleban-hallintoa vastaan? 2. Miten komissio aikoo tarkistaa tämän vaatimuksen noudattamisen? 3. Onko totta, että Pakistanilla on edelleen sotilaallisia suhteita Taleban-hallinnon edustajiin Kashmirin alueella? 4. Jos näin on, mihin toimiin komissio aikoo ryhtyä Pakistanin hallituksen suhteen, jotta terrorismin vastaisessa taistelussa saataisiin aikaan todellisia tuloksia? Christopher Pattenin komission puolesta antama vastaus (6. joulukuuta 2001) Kuten parlamentin jäsen tietää, Eurooppa-neuvoston ylimääräisessä kokouksessa 21. syyskuuta 2001 päätettiin, että terrorismin torjunta on unionin ensisijainen tavoite enemmän kuin koskaan. Lisäksi neuvosto totesi, että terrorismin vastaisesta toiminnasta tulee entistä tehokkaampaa, kun se perustuu syvennettyyn poliittiseen vuoropuheluun niiden maailman maiden ja alueiden kanssa, missä terrorismia kehittyy. Tämän vuoksi neuvosto päätti lujittaa unionin suhteita Afganistanin naapurimaihin alueen vakauden lujittamiseksi. Poliittista vuoropuhelua Pakistanin kanssa on tarkoitus tehostaa. Komissiota pyydettiin tutkimaan keinoja lisätä yhteisön apua Pakistanille, ja se on ehdottanut uusia toimenpiteitä kaupan, kehittämisen ja humanitaarisen avun aloilla. Päätettyään osallistua kansainväliseen terrorismin vastaiseen liittoumaan Pakistan katkaisi sotilassuhteensa Taleban-hallintoon. Diplomaattisuhteet ovat kuitenkin edelleen voimassa, ja Taleban-hallinnolla on edelleen suurlähetystö Islamabadissa. Pakistaniin on sijoittautunut islamilaisia ääriryhmiä, joista osa kannattaa Taleban-hallintoa. Presidentti Musharrafin hallitus on käynnistänyt ohjelman lain ja järjestyksen palauttamiseksi terrorisminvastaisten määräysten ja aseistariisuntatoimien avulla. Komissio on jo toteuttanut useita käytännön toimenpiteitä terrorismin torjumiseksi tehokkaasti. Näihin toimenpiteisiin kuuluu muun muassa ehdotus neuvoston asetukseksi(1) terrorismin tukemisesta tai rahoittamisesta epäiltyjen 27 organisaation ja yksityishenkilön hallussa olevien varojen jäädyttämisestä sekä YK:n seuraamuskomitean YK:n turvallisuusneuvoston päätöslauselmassa nro 1267 yksilöimien henkilöiden hallussa olevien varojen jäädyttämistä koskevan komission asetuksen valmistelu. Keskipitkän aikavälin terrorisminvastaisessa ohjelmassa on käsiteltävä kuitenkin äärimmäisyysliikkeiden ja radikalismin synnyn syitä. Pakistanin tapauksessa tällaisia syitä ovat talouskriisi, kattavien sosiaalipalvelujen puuttuminen sekä köyhyyden lisääntyminen. Komissio aikoo käsitellä näitä ongelmia Pakistania koskevan tukiohjelmansa avulla, joka sisältää kauppaa koskevia toimenpiteitä ja ulkoista apua koskevia ohjelmia. (1) KOM(2001) 569, lopullinen.